ต่างชาติหวนซื้อกลับ ดัน SET ยืนเหนือ 1,600 จุด ลุ้นพรุ่งนี้ไปต่อ
SET ปิดบวก 8 จุด รับฟันด์โฟลว์ไหลเข้า ดันดัชนียืนเหนือ 1,600 จุด รวมถึงมีแรงซื้อเก็งกำไรหุ้นใหญ่-กลาง แนวโน้มพรุ่งนี้แกว่งไซด์เวย์ รอลุ้นตัวเลขจีน ให้แนวต้าน 1,610 จุด และแนวรับ 1,585 จุด

SET ปิดบวก 8 จุด รับฟันด์โฟลว์ไหลเข้า ดันดัชนียืนเหนือ 1,600 จุด รวมถึงมีแรงซื้อเก็งกำไรหุ้นใหญ่-กลาง แนวโน้มพรุ่งนี้แกว่งไซด์เวย์ รอลุ้นตัวเลขจีน ให้แนวต้าน 1,610 จุด และแนวรับ 1,585 จุด
17 เม.ย. 2566

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ปรับตัวขึ้น ตามทิศทางตลาดหุ้นเอเชีย มองว่าเม็ดเงินทุนไหลเข้าภูมิภาคเอเชียหลังจากตัวเลขเงินเฟ้อสหรัฐออกมาตามตลาดคาด โดยเริ่มเห็นการชะลอลง ทำให้การขึ้นดอกเบี้ยของธนาคารกลางสหรัฐ (เฟด) น่าจะเริ่มชะลอลงตามไปด้วย และมีโอกาสคงดอกเบี้ยในการประชุมเดือนมิ.ย.นี้ ประกอบกับ ทางการจีนประกาศอัดฉีดเม็ดเงินเสริมสภาพคล่องเข้ามาให้กับภาคธนาคาร
โดยตลาดบ้านเราได้แรงซื้อเข้ามาในหุ้นขนาดใหญ่และขนาดกลางเข้ามาช่วยหนุน โดยเฉพาะแรงเก็งกำไรกลุ่มหุ้นที่คาดว่าผลการดำเนินงานไตรมาสแรกจะออกมาดี โดยเฉพาะได้รับปัจจัยหนุนจากเศรษฐกิจในประเทศและภาคการท่องเที่ยวเติบโตได้ดี เช่น CPALL และ AOT รวมถึงกลุ่มแบงก์ที่เตรียมทยอยประกาศงบไตรมาส 1/66 และยังไม่ได้ขึ้น XD ในวันนี้ เช่น TISCO และ BBL แต่มีแรงกดดันจากหุ้นแบงก์ใหญ่อย่าง KBANK และ SCB ที่ขึ้น XD ในวันนี้กดดันดัชนีเล็กน้อย
สำหรับแนวโน้มพรุ่งนี้คาดว่าดัชนียังแกว่งไซด์เวย์ ระหว่างรอติดตามการประกาศตัวเลขเศรษฐกิจไตรมาสแรกของจีนว่าจะออกมาเป็นอย่างไร ซึ่งตลาดคาดเติบโต 4% หากออกมาดีกว่าคาดจะเป็นบวกต่อภาพรวมให้กับตลาดหุ้นในภูมิภาค รวมถึงตลาดหุ้นไทยด้วย พร้อมให้แนวต้าน 1,610 จุด และแนวรับ 1,585 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK (XD) มูลค่าการซื้อขาย 3,249.97 ล้านบาท ปิดที่ 133.50 บาท ลดลง 2.50 บาท
SCB (XD) มูลค่าการซื้อขาย 1,810.86 ล้านบาท ปิดที่ 101.50 บาท ลดลง 4.00 บาท
CPALL มูลค่าการซื้อขาย 1,540.56 ล้านบาท ปิดที่ 62.50 บาท เพิ่มขึ้น 0.75 บาท
PTTEP มูลค่าการซื้อขาย 1,445.57 ล้านบาท ปิดที่ 161.50 บาท ลดลง 0.50 บาท
AOT มูลค่าการซื้อขาย 1,388.95 ล้านบาท ปิดที่ 72.75 บาท เพิ่มขึ้น 0.25 บาท